Barry Steenkamp: ‘Ek dink hoe bang sy moes gewees het’Steenkamp tydens sy getuienis. Foto: Huisgenoot/Twitter Reeva Steenkamp se pa, Barry, het Dinsdagoggend in die hooggeregshof in Pretoria verskeie kere begin huil terwyl hy getuig het oor die dag van sy dogter se moord. Steenkamp (73) is deur staatsaanklaer adv. Gerrie Nel ingeroep om te getuig. Hy het gesê dat hy nie tydens die verhoor kon getuig nie aangesien dit baie sleg met hom gegaan het. Hy het gesê hy “moes” dié keer getuig. Steenkamp het begin huil toe hy gesê het dat hy steeds elke dag aan Reeva dink. “Oggend. Middag. Aand. Elke uur van die dag. Ek dink altyd aan haar.” Steenkamp het gesê daar is steeds oral foto’s van Reeva in hul huis en dat hy elke dag met Reeva praat. “Mense sê dit vat jou twee of drie jaar om bietjie beter te voel. Maar elke dag van my lewe is dieselfde. Ek praat met haar.” Steenkamp het getuig hy bring meestal sy tyd deur op die stoep by sy huis. “Sedert Reeva se dood het ek heeltemal verander. Ek sal nie sê ek is ŉ kluisenaar nie, maar ek kan nie meer met mense meng nie. Ek sit op daardie stoep – 02:00 of 03:00 die oggend.” Volgens Steenkamp kry hy daagliks boodskappe van bemoediging en foto’s van Reeva op sy foon. Nel het Steenkamp gevra hoe die moord op Reeva sy lewe geraak het. “Dit het my, June [Reeva se ma] en ons familie se lewens heeltemal verander.” Steenkamp het gesê dit is baie moeilik om te dink wat op die dag van Reeva se moord gebeur het. “Ek wens dit geen mens toe nie. Dit het ons platgeslaan om uit te vind wat gebeur het. Ek het ŉ beroerte gehad.” Steenkamp het gesê hy moet steeds gereeld dokters gaan sien hieroor. Steenkamp het getuig hy het ŉ 40-jarige seun uit ŉ vorige huwelik. June het ŉ 50-jarige dogter uit ŉ vorige huwelik. Steenkamp het gesê Reeva het van Port Elizabeth na Gauteng verhuis om aan haar modelloopbaan te werk. Sy sou glo weer later verder in die regte gaan studeer en haar eie praktyk begin. Steenkamp het gesê hy en sy vrou was verskriklik trots op Reeva. Adv. Nel het Steenkamp gevra waar hy die dag van die moord was. “Ek het ŉ oproep van June ontvang. Ek kon nie regtig verstaan waaroor sy so ontsteld was nie. Sy het geskree. Ek het aanvanklik gedink een van ons diere is dood. Sy het geskree kom huis toe. Ek het op pad huis toe probeer vasstel wat sy gesê het. Toe onthou ek sy het Reeva se naam gesê. Ek het besef Reeva is doodgemaak. Dis asof dit gister gebeur het.” Volgens Steenkamp was dit “absolute chaos” toe hy by die huis gekom het. ŉ Vriend van die gesin was daar en het June probeer kalmeer. Steenkamp het sy broer gebel. Adv. Nel het Steenkamp gevra wat hy dink die aand van die moord in Pistorius se huis gebeur het. “Ek dink persoonlik daar was ŉ argument.” Steenkamp het gesê hy dink heeltyd hoe bang Reeva moes wees in die oomblikke voor sy dood is en in hoeveel pyn sy was. “By tye het ek gedink aan die pyn waardeur Reeva is. Ek het my vuiste gevat en teen die muur geslaan.” Volgens Steenkamp het hy probeer om dieselfde pyn te voel as wat Reeva gevoel het. Steenkamp het gesê Reeva het byna elke Saterdag haar ma gebel en op Sondae vir hom. Volgens Steenkamp is veral Kersdae en verjaarsdae baie moeilik aangesien Reeva nie daar is nie. Steenkamp het getuig dat hy nie geweet het van die verhouding tussen Reeva en Pistorius nie en dat hy nie nou in kontak met Pistorius is nie. Steenkamp het gesê sy vrou, June, rou ook steeds oor Reeva. “Ek hoor hoe sy in die nag huil. Ek hoor hoe sy met Reeva praat. Sy voel net so baie soos ek.” Hy het getuig dat June vir Pistorius vergewe het aangesien sy ŉ Christen is. “Sy het hom vergewe om aan te gaan met haar lewe, maar dit beteken nie dat jy vrygespreek is van die misdaad wat jy gepleeg het nie.” Steenkamp het gesê dit is baie moeilik vir hom om Pistorius te vergewe. “Oscar moet betaal vir wat hy gedoen het. Hy moet betaal vir sy misdaad.” Roux het tydens sy ondervraging van Steenkamp begin deur te sê hulle is baie jammer oor wat gebeur het. “Niks wat ek sê of doen, kan haar terugbring nie,” het Roux gesê. Hy het verwys na Pistorius wat verskeie kere met die familie probeer kontak maak het. “Die tyd sal seker kom wanneer ek privaat met Oscar sal wil praat. Nie nou nie maar later,” het Steenkamp hierop geantwoord. Roux het Dinsdagoggend heel eerste vir Ebba Gudny Gudmundsdottir van Ysland ingeroep om te getuig. Gudmundsdottir het getuig dat sy op 20 weke van haar swangerskap vasgestel het dat haar kind sonder bene gebore sal word. Volgens Gudmundsdottir het haar gesin Pistorius genader en hy het hulle geantwoord. ŉ Vriendskap het ontwikkel en Pistorius het hulle die eerste keer besoek toe Gudmundsdottir se seun sewe maande oud was. Hy het die seun onder meer met sy prostese gehelp. Staatsaanklaer adv. Gerrie Nel het tydens kruisondervraging slegs vir Gudmundsdottir gevra hoe oud haar seun nou is, waarop sy geantwoord het dat hy 11 jaar oud is. Pastoor Marius Nel van 3C Ministries in Centurion is daarna ingeroep om te getuig. Nel het getuig dat die kerk verskeie uitreikprogramme in minderbevoorregte gemeenskappe het. Nel het bevestig dat Pistorius by die kerk betrokke is en dat skole versoek het dat Pistorius betrokke raak by atletiekoefening. Nel het getuig dat hy Pistorius in die tronk besoek het vir “geestelike versorging”. Volgens Nel was Pistorius gebroke en hartseer. Adv. Nel het tydens kruisondervraging slegs vir Nel gevra hoe gereeld hy toegang tot Pistorius gehad het waarop hy geantwoord het “weekliks”. Die saak gaan voort. Lees alle vorige berigte oor Oscar Pistorius op Maroela Media.